35 000 liter petrol gesteelArgieffoto ŉ Vragmotor wat 35 000 liter petrol vervoer het, is Dinsdagoggend in Johannesburg gekaap en ŉ paar uur later leeg aangetref in Protea Glen. “Die vragmotor is omstreeks 02:00 gekaap,” het ao Kay Makhubela, woordvoerder van die polisie, gesê. “Die vragmotorbestuurder het gesê vier mans het hom gekaap. Hy was van Alrode na Sebokeng onderweg.” Makhubela sê die verdagtes het die vragmotor op die snelweg voorgekeer en hulle het die drywer in Brakpan afgelaai. Die 35 000 liter was vir Sebokeng naby Vanderbijlpark bestem. “Die waarde van die brandstof beloop meer as R400 000,” het hy gesê. “Die vragmotor is later leeg in Protea Glen opgespoor. Ons doen ŉ beroep op enigiemand wat gesien het wat met die brandstof gebeur het, om met die polisie in verbinding te tree.”